JayJayThrowThrow/commonwealth-wiki-mix huggingface dataset:
Breyten

Breyten is 'n dorpie in Mpumalanga, Suid-Afrika, geleë tussen Carolina en Ermelo aan die voet van die Klipstapel, die hoogste punt op die waterskeiding tussen die weswaarts vloeiende Vaalrivierstelsel en die ooswaarts vloeiende Olifants/Letabarivier en Komatirivierstelsels.
Geskiedenis

Die oorspronklike plaas, Bothasrus, waarop die dorp ontwikkel is, is aan Lukas Potgieter gegee in 1888 as vergoeding vir die verlies van 'n been tydens die Eerste Vryheidsoorlog tydens die Slag van Ingogo. Hy het die plaas later aan veldkornet Nicolaas Breytenbach verkoop na wie die dorp vernoem is. Die dorp is in 1905 uitgelê nadat die spoorlyn die dorpie vanaf Springs bereik het.
Distrik

Gemengde boerdery word in die distrik beoefen.
Bekendste persoon in Breyten gebore

* Naas Botha - 1958 Springboklosskakel
Sien ook

* Lys van dorpe in Suid-Afrika
Bronne

* Op Pad in Suid-Afrika. B.P.J. Erasmus. 1995.
Eksterne skakels

*Google-kaart


Kategorie:Nedersettings in Mpumalanga
Carolina

Carolina is 'n dorp in Mpumalanga in Suid-Afrika geleë op die hoofroete (R33 en R38) tussen Johannesburg en eSwatini. Carolina lê op 'n hoogte van 1 710 meter bo seevlak en staan bekend vir sy buitengewoon koue winters. Dit is 'n gemengde boerdery, kleinskaal steenkool- en edelgesteente-myngemeenskap.

Die dorp is deur Cornelius Coetzee na sy vrou, Carolina, vernoem. Coetzee het die dorp gestig as 'n permanente uitspanplek vir waens toe goud in 1883 in Barberton ontdek is. Die dorp is herbou nadat dit in die Tweede Vryheidsoorlog vernietig is. Die Komatirivier, wat deur die Komatikloof vloei, is in die omgewing geleë.
Sien ook

* Lys van dorpe in Suid-Afrika
Eksterne skakels

*Google-kaart
Verwysings

Kategorie:Nedersettings in Mpumalanga
Amsterdam, Mpumalanga

:Hierdie artikel handel oor die dorpie in Suid-Afrika. Vir die artikel oor die Nederlandse hoofstad, sien Amsterdam.

Amsterdam is 'n bosbou- en skaapboerdery-dorpie in Mpumalanga, Suid-Afrika. Die dorp is sowat 16 km van die grens met Eswatini. Die grenspos word Nerston genoem.
Geskiedenis

Die gebied is in 1864 deur 'n Skot, Alexander McCorkindale, as 'n republiek gestig en New Scotland genoem. Die hoofstad Roburnia wat in 1881 gestig is, is vernoem na die Skotse digter Robert Burns.

Omtrent 50 Skotse setlaars wat hulle in die gebied gevestig het, het aanleiding gegee tot Skotse plaasname soos Lochiel, Waverley en Bonny Brae. McCorkindale het aan koors omgekom terwyl hy besig was met die beplanning van 'n hawe vir Lourenço Marques in Mosambiek. Die enigste herinnering aan McCorkindale is die naam van die dorpsplein wat na hom genoem is.

In 1882 is Roburnia deur Paul Kruger hernoem na Amsterdam in Nederland.
Distrik

Daar is groot bloekom-, denne- en wattelplantasies in die omgewing van Amsterdam.
Sien ook

* NG gemeente Amsterdam
* Lys van dorpe in Suid-Afrika
Verwysings

Kategorie:Nedersettings in Mpumalanga
Amersfoort, Mpumalanga

Amersfoort is 'n klein plattelandse dorp in Mpumalanga, Suid-Afrika wat vernoem is na die stad Amersfoort in Nederland. Die N11 nasionale pad gaan deur Amersfoort en is 42 km noord van Volksrust.
Geskiedenis

Die dorp het ontstaan toe twee boere grond vir 'n nuwe NG Kerkgemeente geskenk het. Ds Frans Lion Cachet het die gemeente gestig en dit na Amersfoort in Nederland vernoem. Die dorp is in 1888 gestig om die Nederduits Gereformeerde Kerk wat in 1876 gebou is.
Distrik

Die distrik is 1 800 km2 groot. Skaapboerdery is die belangrikste bedryf.
Sien ook

* Lys van dorpe in Suid-Afrika
Verwysings
Bronne

* Op pad in Suid-Afrika. B.P.J. Erasmus. 1995.


Kategorie:Nedersettings in Mpumalanga
Badplaas

Badplaas, ook bekend as eManzana en eBhadini (inheemse Swati) is 'n vakansiedorp langs die R38-pad in die ooste van Mpumalanga, Suid-Afrika. Dit is geleë langs 'n warmwaterbron aan die voet van die Ndlumudlumuheuwels (Swazi: Plek van baie donder). Daar is 'n warmwaterbron wat uit die grond borrel teen 'n tempo van 30 000 liter per uur en het onder vroeëre inwoners bekend gestaan as eManzana (helende waters). Die gebied rondom die bron is in 1876 deur 'n Swazihoofman aan Jacob de Clercq gegee om 'n handelspos daar te stig.
Sien ook

duimnael|links|430px|Die hoofswembad met die oordkompleks en grasterasse in die agtergrond.
* Lys van dorpe in Suid-Afrika
* Lys van warmwaterbronne van Suid-Afrika
* Seekoeispruit
Eksterne skakels

* Google Map
Verwysings


Kategorie:Nedersettings in Mpumalanga
Kategorie:Vakansieoorde
Chrissiesmeer (dorp)

:Vir die meer sien : Chrissiesmeer


Chrissiesmeer is 'n klein dorpie in 'n waterryke gebied van Mpumalanga in Suid-Afrika.
Geskiedenis

Die San en Tlou-tle bevolking het die gebied bewoon en op vlotte op van die groter mere gewoon. Die Voortrekkers het in die 1860's 'n dorp in die gebied gevestig en dit na ZAR President Marthinus Wessel Pretorius se dogter Christina Johanna Petronella vernoem. In die 1880's het die dorp 'n belangrike oornagpunt geword vir waens wat na die goudmyndorp Barberton onderweg was.
Chrissiesmeer

Die dorpie is aan die noordekant van die meer geleë. Die meer is ongeveer 24 km in omtrek en plek-plek sowat 3 m diep. Dit is die weiveld en broeiplek van menige watervoëls, ook flaminke.
Sien ook

* Lys van dorpe in Suid-Afrika
Verwysings
Eksterne skakels

* Chrissiesmeer op mpumalanga.com


Kategorie:Nedersettings in Mpumalanga
Perdekop

Perdekop is 'n nedersetting geleë digby 'n 1 889 m hoë koppie in Mpumalanga, Suid-Afrika. Die dorpie is 47 km suidoos van Standerton.
Geskiedenis

Dit is gevestig tydens die perdesiekte-epidemie toe boere gevind het dat perde wat na die bokant van die koppie gebring is teen die siekte beskerm is. Tydens die Tweede Vryheidsoorlog het die Britte 'n uitkykballon van die plek af bedryf om die Boere se aktiwiteite te monitor.

Genl. Constand Viljoen, stigter van die Vryheidsfront en eertydse hoof van die Suid-Afrikaanse Weermag was hier op laerskool.
Sien ook

* Lys van dorpe in Suid-Afrika
Verwysings

Kategorie:Nedersettings in Mpumalanga
Piet Retief, Mpumalanga

Piet Retief is 'n dorp geleë in die bosbougebied van suidelike Mpumalanga, Suid-Afrika. Dit is naby die grens met Eswatini en die N2 nasionale pad gaan deur die dorp.
Geskiedenis

Die dorp is in 1883 deur die Voortrekkers gestig en vernoem na die Voortrekkerleier Piet Retief. In 1886 het die slegs 72 inwoners van die dorp die republiek Klein Vrystaat uitgeroep wat tot 1891 bestaan toe dit ingesluit is in die Zuid-Afrikaansche Republiek. Die dorp het in 1932'n munisipaliteit geword. Die vernaamste toeriste-aantreklikheid in die dorp is die Nederduits Gereformeerde Kerk wat deur die argitek Gerard Moerdijk ontwerp en in 1921 gebou is.
Naamsverandering

Op 2 Februarie 2010 het die Suid-Afrikaanse minister van kuns en kultuur, Lulu Xingwana, 'n staatsbesluit goedgekeur om Piet Retief te hernoem na eMkhondo. Soos by baie ander post-apartheid naamsveranderings in Suid-Afrika, is hierdie optrede omstrede. Die meeste inwoners is onseker oor wat die nuwe naam beteken, en het aangevoer dat die dorpsnaam "Piet Retief" nie algemeen onaanvaarbaar was nie. Soos wel die geval was met 'n naam soos Verwoerdburg. Prominente Afrikanergroepe, insluitend die Vryheidsfront Plus, het belowe om die verandering te betwis.
Distrik

Die distrik is 4 418km2 groot. Die omgewing se jaarlikse reënval beloop 1 000 mm. Die hoof-ekonomiese aktiwiteite is hout-, papier- en wattelbasproduksie sowel as mika-, kaolien- en ystermynbou.
Galery


Piet Retief-monument by NG-kerk, Piet Retief, a.jpg|Die Piet Retief-monument by die NG Kerk
Hoërskool Piet Retief, hoofgebou in Macstraat.jpg|Hoërskool Piet Retief in Macstraat
Evangelies Lutherse kerkgebou vir Christusgemeente, Piet Retief, a.jpg|Die Evangelies Lutherse kerkgebou
NG_kerk_Piet_Retief_GGSA_1.jpg|Die NG-kerkgebou

Sien ook

* Gereformeerde kerk Piet Retief
* NG gemeente Piet Retief
* Lys van dorpe in Suid-Afrika
* Nkosanjaneni (township)
* Welverdiend
Eksterne skakels

*Google Kaart
Verwysings

Kategorie:Nedersettings in Mpumalanga
Morgenzon

Morgenzon (Nederlands vir môre- of oggendson) is 'n klein boerderydorp geleë op die oewers van die Osspruit met 'n belangrike landbouskool in Mpumalanga, Suid-Afrika. Die dorp is 42 km noordwes van Amersfoort.
Geskiedenis

Die dorp is op die plaas met dieselfde naam gestig wat aan JLW de Jager behoort het. Dit is om die Marnico Hotel gevestig wat in 1912 op 'n rushalte vir waens tussen Standerton en Ermelo gevestig is. Die eerste dorpsraad is in 1920 ingestel.
Sien ook

* Lys van dorpe in Suid-Afrika
Verwysings

Kategorie:Nedersettings in Mpumalanga
Klein Vrystaat

Klein Vrystaat was ’n kortstondige Boererepubliek in die Piet Retief-omgewing in wat nou Mpumalanga, Suid-Afrika is. Vanaf ongeveer 1876 het ’n groep Boere op grond gewoon wat hulle van die Swazikoning Umbandino gekoop het. In 1886 is ’n formele regering gevorm gevolg deur die aanneming van ’n grondwet.

Die staat het voortbestaan tot 1891 toe dit in die Zuid-Afrikaansche Republiek opgeneem is.
Eksterne skakels

* Klein Vrystaat by Flags of the World


Kategorie:Geskiedenis van Suid-Afrika
Volksrust

Volksrust is 'n groot dorp in Mpumalanga, Suid-Afrika aan die KwaZulu-Natalgrens.

duimnael|links|300px|Die SAR Klas 19D 2696 (4-8-2) op Volksrust.
Geskiedenis

Die Zuid-Afrikaansche Republiek het in 1888 besluit om 'n dorp op die rand van die Drakensberg naby Natal te stig.
Die dorp is toe gestig naby die plek waar die Slag van Majuba plaasgevind het tydens die Eerste Vryheidsoorlog waarin die Zuid-Afrikaansche Republiek se vryheid van Brittanje herwin is. Dorothea de Jager, 'n dogter van Dirk Uys, een van die Majuba-slagoffers, het die dorp Volksrust genoem, oënskynlik omdat dit is waar die ZAR-soldate gerus het.

Tydens die Tweede Vryheidsoorlog het die Britte 'n konsentrasiekamp hier gebou waarin baie vroue en kinders gesterf het.

Volksrust het in 1904 'n munisipaliteit geword.
Landbou

Die distrik is 1 870 km2 groot. Die dorp is 'n belangrike bees-, suiwel-, mielie-, sorghum-, wol- en sonneblomproduksieplek.
Kragsentrale

Majuba, een van Eskom se kragsentrales, is hier naby geleë.
Bekende persone gebore in Volksrust

* Rolene Strauss - Mej. Wêreld 2014
* Cor Dirks - skrywer van jeugboeke
* Willem Kamp – skrywer en digter
Sien ook

* Konvensiebrug
* Lys van dorpe in Suid-Afrika
Verwysings
Bronnelys

* Op Pad in Suid-Afrika. B.P.J. Erasmus. 1995. ISBN 1-86842-026-4

duimnael|links|300px|Die Transvaal protesoptog, deur Gandhi georganiseer, deur Volksrust in Oktober-November 1913.
Eksterne skakels

* Google-kaart
* Volksrust se tuisblad


Kategorie:Nedersettings in Mpumalanga
Wakkerstroom

duimnael|links|230px|Die vorige NG gemeente Wakkerstroom|NG kerkgebou op Wakkerstroom het reeds teen 1874 gestaan toe die eerste leraar, ds. D.P. Ackerman, hier bevestig is in die gemeente wat al in 1861 gestig is. Die ou gebou is in 1879 vergroot, maar tydens die [[Eerste Vryheidsoorlog het Engelse soldate die gebou as 'n fort ingerig. Die bevolking het ná die oorlog so gegroei dat die gemeente op 'n vergadering op 4 Augustus 1887 besluit het om 'n nuwe kerkgebou op te rig, die gebou wat vandag nog dié doel dien.]]

Wakkerstroom is die tweede oudste dorp in Mpumalanga in Suid-Afrika. Dit is in 1859 gevestig en die dorp se naam is 'n Afrikaanse vertaling van die Zoeloenaam vir die rivier wat naby die dorp verby vloei, die uThaka, (Wakker). Die R543-streeksroete gaan deur die dorp.
Geskiedenis

Die dorp is deur Dirk Cornelius Uys (Swart Dirk) gestig wat die gebied opgemeet het op die plaas Gryshoek. Hy het al die erwe uitgelê met 'n 50-jaart lang riempie wat van 'n elandbulvel gemaak is wat hy geskiet het tydens sy aankoms in Wakkerstroom. Die dorp en distrik is in November 1859 geproklameer en die eerste erwe in 1864 verkoop.

St Marks kerk, die hofgebou en die ou brug oor die Wakkerstroom is as nasionale monumente verklaar. Die roman She is deur H. Ryder Haggard geskryf terwyl hy in Hoogstraat in Wakkerstroom gebly het. Die dorp spog met 'n straatbrug wat in 1893 deur die regering van die destydse Zuid-Afrikaansche Republiek opgerig is. Die staalkonstruksie vir die brug is uit Duitsland ingevoer. Naby die brug vloei die Marthinus Wesselstroom. Hier is Suid-Afrika se eerste Swart lede van die Zionistebeweging in 1904 deur D. Bryant van die American Christian Catholic Church in Zion gedoop.
Eerste Vryheidsoorlog

Wakkerstroom is deur die 58th Regiment North Staffordshires, die 80th Regiment of Foot (Staffordshire Volunteers) en die 1st King's Dragoon Guards beset in 1880/81 tydens die Eerste Vryheidsoorlog. Oorblyfsels van die South Staffordshires Regiment en die Dragoon Guards se teenwoordigheid kan gesien word op die spits van die Ossewakop en Voortrekkerkop suid van Wakkerstroom.
Tweede Vryheidsoorlog

Tydens die Tweede Vryheidsoorlog het die Britte 'n lyn van een-en-twintig blokhuise tussen Volksrust en Wakkerstroom gebou en een honderd tussen Wakkerstroom en Piet Retief. Die blokhuise is gebou om die Britse toevoerroete van Durban af te beskerm.
Distrik

Die distrik is 2 323 km2 groot. Skaap- en beesboerdery is die hoof ekonomiese aktiwiteite. Daar is verskeie San-rotstekeninge te vinde in die gebied om Wakkerstroom. Die gebied is heuwelagtig met klowe, bergfonteine, vleigebiede en damme. Dit is wêreldbekend as 'n voëlkykparadys.
Boorlinge van Wakkerstroom

* Wena Naudé, Afrikaans aktrise.
Sien ook

* NG gemeente Wakkerstroom
* Wakkerstroom (kiesafdeling)
* Vrou Soek Boer, rolprent wat hier verfilm is
* Lys van dorpe in Suid-Afrika
Verwysings
Bronne

* Op Pad in Suid-Afrika. B.P.J. Erasmus. 1995. ISBN 1-86842-026-4
* Ensiklopedie van Suidelike Afrika, Eric Rosenthal, 1967
* Olivier, ds. P.L. (samesteller), 1952. Ons gemeentelike feesalbum. Kaapstad en Pretoria: N.G. Kerk-uitgewers.


Kategorie:Nedersettings in Mpumalanga
Lydenburg

Lydenburg is 'n dorp in noordelike Mpumalanga, Suid-Afrika. Lydenburg is geleë aan die Spekboomsytak van die Olifantsrivier aan die voet van die Long Tompas. Die naam van die dorp is uit Nederlands afkomstig en beteken "Dorp van Lyding." Die dorp is in die hart van die Suid-Afrikaanse forelhengelgebied en is 'n landbou- en mynbousentrum. Lydenburg is deel van die Thaba Chweu Plaaslike Munisipaliteit wat volgens die 2011 sensus 'n bevolking van 98 387 gehad het.
Geskiedenis

duimnael|links|'n Systraat in Lydenburg
Van die vroegste bekende voorbeelde van Afrika beeldhouwerk wat terugdateer tot ongeveer 400 n.C., is in die laat 1950's in die gebied gevind. Lydenburg is in 1849 deur 'n groep Voortrekkers onder leiding van Andries Potgieter gestig nadat hulle hulle vorige vestiging by Ohrigstad in die Noorde verlaat het as gevolg van 'n malariaepidemie. Die dorp het die hoofstad van De Republiek Lydenburg in Zuid Afrika geword in 1856. Die republiek het later in 1857 by die Republiek van Utrecht aangesluit. In 1860 het beide die republieke weer aangesluit by die Zuid-Afrikaansche Republiek.

Lydenburg het in belangrikheid toegeneem omdat dit op die ossewapad na Delagoabaai (Maputo) was, wat nie onder Britse beheer was nie. In 1871 is die bou van 'n pad deur Abraham Espag op versoek van President Thomas Francois Burgers begin. Die eerste waens van Delagoabaai het in 1874 in Lydenburg aangekom.

Op 6 Februarie 1873 is goud in die omgewing ontdek en binne drie maande is die Lydenburgse goudvelde geproklameer. Tydens die Eerste Vryheidsoorlog wat in 1880 uitgebreek het, het 'n Britse garnisoen onder Luitenant Walter Hillyar Colquhoun Long (oom van die eerste Viscount Long) beheer van Lydenburg oorgeneem om die goudvelde te beheer. Die gedoemde opmars na Pretoria deur die 94ste Regiment onder bevel van luitenant Anstruther het in die dorp begin. Die res van die garnisoen by Lydenburg is beleër.

Teen 1910 het die spoorlyn Lydenburg bereik en in 1927 het dit 'n munisipaliteit geword.
Naamsverandering

Die dorp is amptelik herdoop na Mashishing, volgens 'n aankondiging wat op 30 Junie 2006 deur die Minister van Kuns en Kultuur, Pallo Jordan, gemaak is. Die naam het egter nie juis posgevat nie en besighede (asook die "Lydenburg Museum") gebruik steeds die ou naam.
Sien ook

* Lydenburg (kiesafdeling)
* Lys van dorpe in Suid-Afrika
* NG gemeente Lydenburg
* Slag van Bronkhorstspruit
Verwysings

Kategorie:Nedersettings in Mpumalanga
Republiek van Lydenburg

Republiek van Lydenburg was 'n Boererepubliek met 'n kortsondige bestaan wat gestig is nadat 'n groep Boere afgeskei het van die Potchefstroomse Republiek in 1856. Die dorp Lydenburg is in 1849 deur 'n groep Voortrekkers onder leiding van Andries Potgieter gestig nadat hulle hulle vorige vestiging by Ohrigstad in die Noorde verlaat het as gevolg van 'n malariaepidemie. Die republiek het later in 1857 by die Republiek van Utrecht aangesluit. In 1860 het beide die republieke weer aangesluit by die Zuid-Afrikaansche Republiek.




Kategorie:Geskiedenis van Suid-Afrika
Swarttobie

Die swarttobie (Haematopus moquini) (Engels: African oystercatcher) is die tweede skaarsste voël in Suid-Afrika. Die voël was ernstig bedreig, maar bevolkings herstel noudat voertuie nie meer toegelaat word om op Suid-Afrikaanse strande te ry nie. Die bedreiging was as gevolg van die feit dat die swarttobie haar eiers op die strand lê en voertuie die eiers beskadig het. Die Mediterreense mossel is die hoofvoedsel van dié voël.
Navorsing

Phil Hockey (1956–2013), 'n welbekende Suid-Afrikaanse ornitoloog, het sy doktorale verhandeling oor die swarttobie gedoen.
Fotogalery


Lêer:African Black Oystercatcher RWD2.jpg|'n Swarttobie in Plettenbergbaai.
Lêer:Haematopus moquini P1040458.JPG|Swarttobie in die De Hoop-Natuurreservaat.
Lêer:Three African Black Oystercatchers (Haematopus moquini) in flight.jpg|Drie swarttobies in vlug.

Sien ook

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name
Eksterne skakels

* http://southafrica.co.za/af/african-black-oystercatcher.html


Kategorie:Tobies
Taconic-berge

duimnael|regs|350px|Kaart van die hoofstreke van die noordoostelike Appalache
Die Taconic-berge is 'n bergreeks in Nieu-Engeland, wat deel uitmaak van die Appalache en langs die oosgrens van die Amerikaanse deelstaat New York loop. Die bergreeks strek tot in die suidweste van Vermont, Connecticut, die weste van Massachusetts en Suidwes-Vermont.

Die Taconic-berge loop sowat 240 kilometer (150 myl) in noord-suidelike rigting en behels 'n kleiner bergreeks, die Berkshire-berge in Wes-Massachusetts. Die hoogste bergpiek is Mount Equinox teen die noordelike einde van die bergreeks in Manchester (Vermont) op 'n hoogte van 1 163 meter (3 816 voet) bo seevlak. Die Indiaanse naam van die berge is vroeër weergegee as Taghkanic. Die Taconic State Park langs die grens van New York met Massachusetts en Connecticut is 'n gewilde toeristebestemming.

Die Taconic-bergreeks is in die laat Ordovisiaanse tydperk, sowat 440 miljoen jaar gelede, deur die botsing van die Noord-Amerikaanse Plaat met 'n vulkaniese eilandboog gevorm - net soos die huidige Japan. In geologiese opsig behoort die reeks tot die oudstes in Noord-Amerika en is lankal deur erosie geslyp tot sy huidige, laer hoogte.

Kategorie:Appalache
Kategorie:Bergreekse in die Verenigde State van Amerika
Kategorie:Connecticut
Kategorie:Massachusetts
Kategorie:New York
Kategorie:Nieu-Engeland
Kategorie:Vermont
Piedmont (VSA)

Piedmont is 'n platogebied in die oostelike Verenigde State wat tussen die Atlantiese Kusvlakte en die oostelike bergreekse van die Appalache lê. Die wydte van die plato wissel van 'n nou strepie noord van die Delawarerivier tot by 475 kilometer (300 myl) in die deelstaat Noord-Carolina. In hierdie deelstaat word die Piedmontstreek in drie groot metropolitaanse gebiede verdeel: Die Piedmont-Triade, Metrolina en die Navorsings-Driehoek (Research Triangle), wat almal deel uitmaak van die sogenaamde Piedmont-Halfmaan (Piedmont Crescent).

Die oppervlakreliëf van Piedmont word deur heuwelagtige berge gekenmerk, met hoogtes tussen 50 meter (80 voet) en 300 meter (1000 voet) bo seevlak. Sy geologiese struktuur is baie ingewikkeld, aangesien hier talle rotsformasies uit verskillende tydperke en materiale vermeng het. Die Piedmontstreek is in wese die kern van 'n ou bergreeks langs die kus, wat tot by sy huidige lae reliëf verweer het. In die suidooste word Piedmont deur rooi klei gekenmerk, wat met yster deurspek is. Hierdie kleigrond is uit die rotsige ondergrond verweer en deur baie dekades se ongeskikte landboumetodes blootgelê. Die sogenaamde Cecil-grondtipe is kenmerkend vir die gebied.

Piedmont maak in geologiese opsig deel uit van die Appalache-reeks en bestaan uit harde paleosoïese en mesosoïese gesteentes, waarin riviere nouliks ingesny het. As gevolg is daar talle watervalle en stroomversnellings, wat die ou waterweë van die vroeë setlaars onderbreek en die stigting van nedersettings by hierdie eindpunte bevorder het.

Die naam Piedmont is afgelei van die Italiaanse Piëmontstreek (Italiaans: Piemonte), wat letterlik "aan die voet van die berge" beteken en na sy geografiese ligging verwys - 'n vlakte, wat deur die Alpe omring word.
Kultuurgeskiedenis: musiek

Die Piedmontstreek is nou verbonde aan die blues-musiekstyl, wat hier in die vroeë 19de eeu ontstaan het. Die meeste bluesmusikante uit Piedmont het uit Virginië, die twee Carolinas en Georgia gekom. Gedurende die Groot Migrasie het baie Swart Amerikaners hulle in Piedmont gevestig. Weens die Appalache, wat as 'n soort geografiese versperring ervaar is, het baie Swartes nie verder na die landelike gebiede oorkant die berge getrek nie en in stede gebly, waar hulle met 'n breër spektrum van musiekstyle kennis gemaak het as byvoorbeeld in die Mississippidelta. Die Piedmont-blues is dus deur Blanke musiekstyle soos ragtime, country en popmusiek beïnvloed, wat die bluesstyle van ander gebiede nouliks geraak het.
Verdere leesstof

*Michael A. Godfrey (1997). Field Guide to the Piedmont. Chapel Hill: University of North Carolina Press. 524 bladsye. ISBN 0-8078-4671-6.
Eksterne skakels

* Hilton Pond-Sentrum vir die Natuurgeskiedenis van Piedmont

Kategorie:Alabama
Kategorie:Georgia
Kategorie:Maryland
Kategorie:New Jersey
Kategorie:Noord-Carolina
Kategorie:Pennsilvanië
Kategorie:Suid-Carolina
Kategorie:Virginië
Williston, Vermont

Williston is 'n dorp in die Chittenden-distrik van die Amerikaanse deelstaat Vermont met 8 698 inwoners volgens die 2010-sensus. Dit is een van die vinnigste groeiende dorpe in Vermont en ontwikkel tans tot 'n kleinhandelsentrum.
Geografie

Volgens die Verenigde State se Sensusburo het Williston 'n totale oppervlak van 79,5 vierkante kilometer (30,7 vierkante myl), waarvan 1,0 vierkante kilometer (0,4 vierkante myl) of 1,2 persent water.
Demografie

Volgens die sensus van 2000 was daar 7 650 inwoners, 2 921 huishoudings en 2 141 gesinne in die dorp. Die bevolkingsdigtheid was 97,4 mense per vierkante kilometer (252,1 per vierkante myl). Van die inwoners was 97,45 persent Blankes, 0,5 persent Swartes, 1,2 persent Asiate, 0,14 persent Indiane, 0,01 persent Pasifiese Eilanders, 0,1 persent ander en 0,59 van gemengde afkoms.

Die gemiddelde inkomste van 'n huishouding was VSA-$ 61 467, dié van 'n gesin VSA-$ 69 762. Die gemiddelde inkomste van mans was VSA-$ 49 048, dié van vroue VSA-$ 31 740. Die per-capita-inkomste was VSA-$ 29 757. Sowat 0,8 persent van alle gesinne en 1,5 persent van die totale bevolking was onder die broodlyn.
Bekende inwoners

*Thomas Chittenden, eerste goewerneur van Vermont en stigter van Williston
*Jerry Greenfield, sakeman, medestigter van Ben & Jerry's.
*Ben Cohen, sakeman, medestigter van Ben & Jerry's.
Eksterne skakels

* Die amptelike webwerf van Williston
* Dorothy Alling-Gedenkbiblioteek


Kategorie:Nedersettings in Vermont